Simracing NM

**Simracing NM**, også kalt **e-sport norgesmesterskap asfaltracing**, er et virtuelt NM i asfaltracing på plattformen *[[iRacing]].* Mesterskapet arrangeres av Norges Bilsportforbund i samarbeid med Norsk Motor Klubb. Tidligere NM i asfaltracing ble også arrangert av Norges Bilsportforbund under navnet SimRacing Grand Prix, men dette mesterskapet ble lagt ned våren 2021 som følge av økonomiske problemer. Simracing NM arrangeres for første gang høsten 2022 og går over 4 runder på kjente internasjonale baner. Før dette var det også et NM i 2014, arrangert av iRacing.no, en webside som ikke lenger eksisterer.

Det finnes også flere norgesmesterskap innen esport/simracing, men denne siden omtaler kun asfaltracing. I tillegg finnes også esport-norgesmesterskap rallycross, rally og Gran Turismo 7.

## Medaljeutdeling
Alle mesterskapene har hatt diverse premier til både vinnere, tilfeldig uttrukne og i noen tilfeller for andre utmerkelser. De årene Norges Bilsportforbund har gitt arrangementet offisiell NM-status, har medaljer blitt delt ut på den årlige NBF-gallaen på høsten. Man bruker ofte store navn til utdeling, og vinnerne har blant annet fått sine medaljer utdelt av Petter Solberg.

## Simulator
Simracing NM bruker simulatoren *iRacing,* en av de største simracing-aktørene på markedet. Spillet simulerer ekte baner og biler fra hele verden og fokuset for simulatoren er å ha så realistisk kjørefysikk som mulig. Spillet er abonnementbasert og krever at man betaler en månedlig lisens for å kunne bruke det. Dette er uavhengig av om man kjører offline eller online. Som registrert får man tilgang til en håndfull biler og baner, men man kan også kjøpe tilgang til ytterligere biler og baner. Stopper man å betale den månedlige lisensen mister man tilgang til simulatoren og ytterlige kjøp man har gjort, men dette er tilgjengelig igjen så fort man fortsetter abonnementet.

Bilen og banene som benyttes i Simracing NM må man kjøpe i tillegg til abonnementsprisen.

## Norgesmestere

## Berømte lagkamerater
Mange nordmenn har tatt steget ut i den store verden for å bli proffe eller i det minste kjøre med proffene. Ole Steinbråten ble for eksempel en del av Team Redline i 2023, og har vunnet flere løp sammen med lagkamerat Max Verstappen - som også er en meget habil simracer, i tillegg til å være F1-verdensmester tre ganger. Jarl Teien har også kjørt det virtuelle 24-timersløpet på Le Mans sammen med den doble F1-verdensmesteren Fernando Alonso.

## Årsresultater

### NM 2014
Sammenlagt vant Carl Fredrik Hersoug (193 poeng), foran Dag Erik Lund (127 poeng) og Erling Bøhmer (126 poeng).

Dette var det første norgesmesterskapet som ble arrangert. Det strakk seg gjennom nesten et helt kalenderår, med i snitt et løp i måneden. Totalt 12 løp. Det er mye som skiller dette mesterskapet fra senere mesterskap, blant annet at visjonen var å vise seg som en allsidig fører heller enn en som behersker én bil. Det ble dermed brukt 5 forskjellige biler, brukt i 2 eller 3 løp hver. Mesterskapet var sågar innom to ovaler, av svært ulik karakter. En speedway som krevde finesse i kjøreteknikken, og en superspeedway som mest er snakk om å håndtere "draften" (aerodynamisk fordel av å ligge bak en annen bil) best mulig.

De siste tre løpene av sesongen inngikk i den såkalte McLaren-miniserien, som hadde en separat premiering. Hans Gunnar Hansen stakk av med seieren her.

Arrangør var den nå nedlagte websiden Iracing.no, med i første rekke Marius Bekk, Tor Anders Berven og Andreas Skotner som pådrivere av arrangementet.

### NM 2018
Sammenlagt vant Sindre Setsaas (385 poeng), foran Kristian Skumlien (370 poeng) og Carl Fredrik Hersoug (355 poeng).

Dette var det første mesterskapet der Norges Bilsportforbund var involvert.

Porsche Cup GT3 (991.2) ble benyttet for første gang i 2018. Porsche Cup, i denne og etterfølgende generasjon, har vært den klart mest brukte bilen i norgesmesterskapene.

Arrangør var SimRacing Grand Prix.

Blant premiene var en løpshelg i Shortcar i det fysiske norgesmesterskapet i racing, på Vålerbanen. Det var sammenlagtvinner Sindre Setsaas som fikk kjøre dette løpet, der han også fikk med seg en pallplass.

### NM 2019
Sammenlagt vant Sindre Setsaas (865 poeng), foran Jarl Teien (761 poeng) og Glenn Key (750 poeng).

Dette mesterskapet strakk seg over 7 runder, fra januar til august.

Porsche Cup GT3 (991.2) ble benyttet i 2019.

Arrangør var SimRacing Grand Prix.

De beste sammenlagt ble invitert til å kjøre et løp live på Oslo Motorshow, på rigger levert av Drammen Racing Senter. Dette løpet ble også sendt live. 

### NM 2020
Sammenlagt vant Benjamin Fuglesang (427 poeng), foran Carl Fredrik Hersoug (425 poeng) og Glenn Key (420 poeng). Dette har nok vært det jevneste mesterskapet poengmessig, med et stort antall førere som var med i kampen om seieren helt til siste løp.

Porsche Cup GT3 (991.2) ble benyttet i 2020.

Arrangør var SimRacing Grand Prix.

### NM 2021
Sammenlagt vant Sindre Setsaas (365 poeng), foran Carl Fredrik Hersoug (295 poeng) og Jarl Teien (266 poeng).

Dette året var Spense hovedsponsor, og bidro til at dette var til nå det mest lukrative norske Esport-mesterskapet målt i penger, med 200.000 kr i potten. Premier kunne vinnes både for enkeltløp og sammenlagtresultat.  Det ble kjørt to løp hver runde, først et sprintløp, og så et hovedløp som ga omtrent dobbelt så mye poeng. Resultatet fra sprintløpet ga startrekkefølgen i hovedløpet, men med topp 8 snudd.

Porsche Cup GT3 (991.2) ble benyttet i 2021. Dette var siste året denne modellen av Porsche Cup ble benyttet.

Arrangør for fjerde og siste gang var SimRacing Grand Prix.

### NM 2022
Sammenlagt vant Jo Vegard Goderstad (253 poeng), foran Anders Myhre (242 poeng) og Roger Fjeldstad Kristiansen (241 poeng).

Porsche Cup (992) ble benyttet i 2022. Denne bilen hadde på iRacing nå erstattet den gamle 991. Det ble kjørt to løp hver runde, først et sprintløp, og så et hovedløp som ga omtrent dobbelt så mye poeng. Resultatet fra sprintløpet ga startrekkefølgen i hovedløpet, men med topp 8 snudd.

Dette var første NM som ble arrangert av Norsk Motor Klubb, ved komitéen NMK Esport. 

### NM 2023
Sammenlagt vant Anders Myhre (296 poeng), foran Thomas Wangen (247 poeng) og Nils-Erik Isaksen (202 poeng).

NM 2023 ble arrangert av Norsk Motor Klubb, ved komitéen NMK Esport.

Dette året var første gang i moderne tid en annen bil enn Porsche Cup ble benyttet. Denne gangen kunne deltakerne velge fritt blant bilene i klassen GT3. På grunn av lansering av en ny bil, og ny build med ny fysikk, så ble det gitt sjansen til å bytte bil mellom runde 1 og 2. Men utover dette, så måtte deltakerne holde seg til sin valgte bil hele sesongen.

Merknad til runde 1: På Detroit Belle Isle, var det en norsk internettilbyder som fikk problemer. Mange deltakere mistet da omtrent samtidig forbindelsen til løpsserveren. De uheldige ble i ettertid tilkjent poeng tilsvarende posisjonen de hadde før problemene oppsto.

Merknad til runde 5: På Rudskogen ble det benyttet et annet format. Her ble feltet delt i to etter kvalifiseringen, og kjørte hver sine relativt korte heat. De beste fra hvert heat ble så satt sammen igjen til et startfelt i det lengre hovedløpet. Heatene ga også poeng, omtrent halvparten av hovedløpet/de foregående løpene.

### NM 2024
Sammenlagt vant Tommy Østgaard (375 poeng), foran Carl Fredrik Hersoug (349 poeng) og Anders Myhre (332 poeng).

NM 2024 ble arrangert av Norsk Motor Klubb, ved komitéen NMK Esport.

Dette var første året det ble kjørt forskjellige bilklasser i forskjellige løp. De to første løpene ble kjørt i Porsche Cayman, mens de tre siste ble kjørt i Porsche Cup (992).

Formatet i 2024 var som følger: Alle kjørte kvalifisering, deretter ble feltet delt i to heat. De 10 beste i hvert heat kvalifiserte seg for A-finalen. Alle øvrige fikk kjøre en B-finale, der igjen de 10 beste fikk kjøre A. Det var dermed 30 førere i hver A-finale.

Det ble gitt poeng til topp 5 i kvalifiseringen, og plassering i heatene ga omtrent halvparten av poengene til A-finalene. B-finalene ga ingen poeng.

## Adelskalender

### Adelskalender mesterskap

### Adelskalender løp

### Adelskalender heat/sprintløp

## Referanser